ธนารักษ์จัดมหกรรมบ้านปล่อยของถูก
ข้าราชการมีเฮ รับเงินเดือนขึ้น-โบนัสปลายปี ธนารักษ์พัฒนาสินทรัพย์ สบช่องจัดมหกรรมบ้านปล่อยของถูกราคาเริ่ม 6 แสน เจาะกลุ่มข้าราชการกว่า 3 หมื่นคน
20 ต.ค. 2553

ข้าราชการมีเฮ รับเงินเดือนขึ้น-โบนัสปลายปี ธนารักษ์พัฒนาสินทรัพย์ สบช่องจัดมหกรรมบ้านปล่อยของถูกราคาเริ่ม 6 แสน เจาะกลุ่มข้าราชการกว่า 3 หมื่นคน
นายรักษ์ วรกิจโภคาทร รองกรรมการผู้จัดการสายพัฒนาธุรกิจและการตลาด บริษัท ธนารักษ์พัฒนาสินทรัพย์(ธพส.) เปิดเผยว่าบริษัทฯเตรียมจัดงานอีซี่ โฮม เซลส์  ระหว่างวันที่ 25-28 พฤศจิกายนซึ่งเป็นงานแฟร์บ้านลดราคาส่งท้ายปีภายในอาคารศูนย์ราชการแจ้งวัฒนะโดยใช้พื้นที่  5,000 ตารางเมตร เพื่อรองรับกับความต้องการที่อยู่อาศัยของข้าราชการที่มีเพิ่มขึ้นอย่างต่อเนื่อง  โดยเฉพาะหลังจากที่ได้ปรับเงินเดือนและรับเงินโบนัสในช่วงปลายปี
ทั้งนี้ กลุ่มเป้าหมายได้แก่ ข้าราชการและลูกจ้างราชการกว่า 3 หมื่นคนที่ทำงานในศูนย์ราชการ โดยเฉพาะอย่างยิ่งระดับซี 4-8 ที่มีเงินเดือนระหว่าง 15,000-40,000 บาท รวมทั้งประชาชนทั่วไปที่มีรายได้ปานกลางและรายได้ต่ำ
ปัจจุบันมีโครงการเข้าร่วมแล้วกว่า 100 โครงการในพื้นที่แจ้งวัฒนะ รามอินทรา ลาดพร้าว วิภาวดีรังสิต ปากเกร็ด ระดับราคา 6  แสนบาท-5 ล้านบาทต่อยูนิต  รวมทั้งโครงการบ้านธนารักษ์ ใน 4 ทำเล ได้แก่นนทบุรี สุพรรณบุรี เชียงใหม่และภูเก็ต โดยงานนี้จะเน้นผู้ประกอบการรายเล็กถึงรายกลาง ที่มีงบประมาณจำกัดในการออกงานใหญ่  โดยบริษัทฯจะพิจารณาโครงการที่ได้รับใบอนุญาตจัดสรรอย่างถูกต้องเข้าร่วมเพื่อสร้างความมั่นใจให้กับผู้ซื้อ คาดว่า งานดังกล่าวจะเพิ่มยอดขายให้ผู้ประกอบการได้ 5-10% และมียอดขาย 150 ล้านบาทภายในงาน
สำหรับแผนการพัฒนาอสังหาฯของธพส.นั้น อยู่ระหว่างการพัฒนาพื้นที่โซนซีในศูนย์ราชการแจ้งวัฒนะบนพื้นที่ 150 ไร่  ซึ่งจะพัฒนาเป็นอาคารสำนักงานและพื้นที่เชิงพาณิชย์ ในสัดส่วน 70 ต่อ 30 คาดว่าจะเริ่มดำเนินการได้ในปี 2554 รวมทั้งโครงการศูนย์ประชุมและโรงแรมอีก 200 ห้อง